ΓΡΑΠΤΗ ΕΡΩΤΗΣΗ E-3780/97 υποβολή: Honσrio Novo (GUE/NGL) προς την Επιτροπή (21 Νοεμβρίου 1997)

Θέμα: Μέτρα ελαχιστοποίησης των περιβαλλοντικών επιπτώσεων των έργων κατασκευής των προσβάσεων στη Γέφυρα του Freixo

Στις 30 Σεπτεμβρίου 1996 η Επιτροπή, απαντώντας στη γραπτή μου ερώτηση E-2127/96 ((ΕΕ C 72 της 07.03.1997, σελ. 15. )) σχετικά με τα μέτρα ελαχιστοποίησης των περιβαλλοντικών επιπτώσεων που προκύπτουν από την κατασκευή των προσβάσεων στη Γέφυρα του Freixo, που συνδέει τις πόλεις Γκάγια και Πόρτο, ανέφερε επί λέξει ότι «οι πορτογαλικές αρχές είχαν κοινοποιήσει πληροφορίες σχετικά με την εκτέλεση των μέτρων που προέβλεπε η έκθεση της Επιτροπής Αξιολόγησης των Περιβαλλοντικών Επιπτώσεων όσον αφορά τις εργασίες κατασκευής του τμήματος Γέφυρας του Freixo - Carvalhos της κύριας διαδρομής αριθ. 1 (ΙΡ1)» και διευκρίνισε ότι «σε ό,τι αφορά την αγορά των εκτάσεων ανάμεσα στο «Βιολογικό Πάρκο» και την ΙΡ1, διεξάγονταν διαπραγματεύσεις ανάμεσα στο Αυτόνομο Συμβούλιο της Εστράδας (JAE) και του Δήμου της Villa Nova de Gaia».

Από τα μέσα της δεκαετίας του 1980 το Δημαρχιακό Συμβούλιο της Γκάγια καταβάλλει προσπάθειες για την επέκταση του Βιολογικού Πάρκου, επενδύοντας δισεκατομμύρια εσκούδος (σε τρέχουσες τιμές) για την αγορά διαφόρων εκτάσεων. Η περιοχή για την οποία πρόκειται περιλαμβάνει σήμερα 35 εκτάρια και στόχος είναι να επεκταθεί σε 54 εκτάρια, συμπεριλαμβάνοντας όλες τις εκτάσεις που σήμερα τη χωρίζουν από το προαναφερθέν τμήμα της ΙΡ1.

Ωστόσο, ανάμεσα στα μέτρα που προβλέπονται στην έκθεση της Επιτροπής Αξιολόγησης των Περιβαλλοντικών Επιπτώσεων των Έργων Κατασκευής του ως άνω τμήματος της ΙΡ1, συγκαταλέγεται και η υποχρέωση του φορέα ανάθεσης του έργου (εν προκειμένω της πορτογαλικής κυβέρνησης) να αγοράσει μία ζώνη γης που συνορεύει με την ΙΡ1 και τα σημεία πρόσβασης σ' αυτή, και να τα ενσωματώσει απ' ευθείας στο Βιολογικό Πάρκο.

Εν τω μεταξύ, τον Οκτώβριο του 1996, το Αυτόνομο Συμβούλιο της Εστράδας, φορέας της πορτογαλικής κυβέρνησης, ανακοίνωσε ότι «οι απαλλοτριώσεις των εκτάσεων για την επέκταση του Βιολογικού Πάρκου δεν μπορούσαν να πραγματοποιηθούν όπως είχε ζητηθεί». Στην προκειμένη περίπτωση είναι προφανές ότι η πορτογαλική κυβέρνηση δεν σκοπεύει να ανταποκριθεί στην υποχρέωση που προβλέπεται στην έκθεση περί ελαχιστοποίησης των περιβαλλοντικών επιπτώσεων που προκύπτουν από την κατασκευή του τμήματος της ΙΡ1 μεταξύ Freixo και Carvalhos.

Έχοντας υπόψη τα προαναφερθέντα, θα μπορούσε άραγε η Επιτροπή να γνωστοποιήσει κατά πόσον η πορτογαλική κυβέρνηση έχει εκπληρώσει, ή όχι, όλες τις υποχρεώσεις που αναφέρονται στην απάντηση της Επιτροπής της 30ής Σεπτεμβρίου 1996 και, ειδικότερα, την αγορά των εκτάσεων που συνορεύουν με την ΙΡ1 και τα σημεία πρόσβασης προς σ' αυτήν που προορίζονται να αποτελέσουν αναπόσπαστο μέρος του Βιολογικού Πάρκου;

Απάντηση της κας Bjerregaard εξ ονόματος της Επιτροπής (15 Ιανουαρίου 1998)

Οι πορτογαλικές αρχές κοινοποίησαν στην Επιτροπή με επιστολή τους της 27ης Φεβρουαρίου 1997 τα στοιχεία αναφορικά με την εφαρμογή των μέτρων, που προβλέπονταν στην έκθεση της επιτροπής αξιολόγησης της μελέτης για τον περιβαλλοντικό αντίκτυπο των εργασιών του τμήματος «Ponte do Freixo-Carvalhos» της κύριας διαδρομής υπ'αριθ. 1 (ΙΡ1).

Με εξαίρεση την αγορά της γης στο χώρο μεταξύ του «Parque Biolσgico» και της ΙΡ1, όλα τα άλλα μέτρα τέθηκαν σε εφαρμογή. Οι πορτογαλικές αρχές πληροφόρησαν την Επιτροπή ότι η Junta Autσnoma das Estradas (JAE), που είναι το αρμόδιο όργανο για την εκτέλεση του έργου, δεν είναι εξουσιοδοτημένη να προχωρήσει στην απαλλοτρίωση της γης, σύμφωνα με τους όρους του νομοθετικού διατάγματος υπ'αριθ. 184/78, της 18ης Ιουλίου 1978, και ότι για να επιλυθεί το σχετικό πρόβλημα θα πρέπει να συναφθεί η αντίστοιχη συμφωνία μεταξύ του Parque Biolσgico και του δήμου της Vila Nova de Gaia. Οι πορτογαλικές αρχές ενημέρωσαν επίσης την Επιτροπή ότι το θέμα αυτό είχε αποτελέσει αντικείμενο σχετικών ερευνών. Οι διαδικασίες απαλλοτρίωσης διέπονται αποκλειστικά από τις διατάξεις του εθνικού δικαίου. Πρόκειται, κατ'ανάγκη, για μακροσκελείς και ευαίσθητες διαδικασίες, εφόσον σκοπός τους είναι να διασφαλισθεί ο απόλυτος σεβασμός των δικαιωμάτων των πολιτών εκείνων η περιουσία των οποίων πρόκειται να απαλλοτριωθεί για λόγους γενικότερου συμφέροντος.

Οι διαδικασίες αυτές ελέγχονται μόνο στο επίπεδο του εθνικού δικαίου ενώπιον των αρμόδιων εθνικών δικαστηρίων και η Επιτροπή δεν διαθέτει καμία εξουσία παρέμβασης στο θέμα αυτό.

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου και θα καταβάλει κάθε δυνατή μέριμνα για την εκτέλεση του εν λόγω μέτρου.